Á xente estráñalle que na miña vila se celebre o que foi galardoado o mellor festival de música de gran formato da Península. Iso ditaminou un xurado internacional o ano pasado, tras descubrir onde quedaba Viveiro no mapa. Aquí, na Mariña lucense, sen chegar a sumar 10.000 veciños, imos hospedar 80.000 jevis, hardcoretas, punks e metaleiros. Unha marea negra que non é de fueloil. A vertedura anual do Resurrection Fest ten cor de combustible fósil, pero é marea viva. Carburante para resucitar de entre os vivos. Sen chegar a sumar 10.000 veciños, imos hospedar 80.000 jevis, hardcoretas, punks e metaleiros. A vertedura anual do Resurrection Fest ten cor de combustible fósil, pero é marea viva. Carburante para resucitar de entre os vivos Os paisanos toman cuncas de viño. E recuncan, mentres ven chegar a galerna cos ollos semi-pechados e o sorriso entreaberto. "Nunca choveu que non parase". Exhiben retranca: a actitude de quen están de volta cando ti aínda vas. Ironía fina que cala como orballo, choiva oblicua que empapa con atraso. Un estilo crítico tan refinado que sabe a eloxio con retrogusto acedo. Non é que en Viveiro esteamos de volta de todo. Pero case, porque aquí apreciamos o valor da máscara. Disfrazámonos á menor ocasión. Aquí hai quen se viste de romano para actuar primeiro no Entroido, logo nas procesións de Semana Santa e tamén na Fin de Semana Renacentista. Un mesmo fulano fai de Golfus de Roma, lexionario de Poncio Pilatos e cidadán de Roma que, mentres fala polo móbil, toca o tambor perseguindo as doncelas da corte de Carlos V. A Mariña lucense é moi hardcore, moi de núcleo duro. Sono os mariñeiros de Celeiro, que a medias con Viveiro reparte os decibeis do Resu O Emperador desembarcou aquí, fixémoslle unha porta conmemorativa e agora, antes do Resu, celébraselle cun mercadiño trashistórico. Estamos máis aló da historia. Transcendémola, interpretándoa. A miña vila ten os entroidos máis tropicais, a Semana Santa máis castelá, o mercado renacentista máis trapalleiro de Galicia... e o festival de música máis besta do planeta. A Mariña lucense é moi hardcore, moi de núcleo duro. Sono os mariñeiros de Celeiro, que a medias con Viveiro reparte os decibeis do Resu. A metade de camiño, puxéronlle o nome do meu avó á praza onde se celebra o Resurrection Fest. Francisco Sampedro Galdo foi médico de ambos os lugares e exerceu como tal cun só brazo. O outro amputoullo un cirurxián amigo, que cortou onde el sinalou. Moi arriba, máis do requirido por unha afección provocada polos raios X: por usalos sen protección, como na enfermaría dunha fronte de batalla. Aínda que ninguén os lembre, a pintora e o poeta bailarán pogo sobre nós cando caiamos exhaustos En Viveiro naceu Maruja Mallo, que nos seus últimos anos pintou unha cosmogonía tan lisérxica que os gurús da Movida foron incapaces de a recoñecer como propia. A sensombreiro de Mallo viviu aquí a súa primeira infancia, como o poeta Carlos Oroza, o único beatnik en español recoñecido por Allen Ginsberg. Para frikis, os do meu pobo. A muller-marisco merecería ver tatuados os seus seres mí(s)ticos na pel de quen nos visitan agora. O vate psicodélico, gravando os seus poemas con guitarras acedas na Eivissa dos 70, estaría disposto a telonear a Ramstein (cabeza de cartel deste ano) se aínda vivise. Aínda que ninguén os lembre, a pintora e o poeta bailarán pogo sobre nós cando caiamos exhaustos. Fronte ás murallas contra o estranxeiro, unha cortina de fume protexerá do 6 ao 8 de xullo a quen busque refuxio. Aquí atopará un dique á intolerancia, un porto de abrigo para a heterodoxia Hoxe 5 de xullo, Soziedad Alkoholika e Sepultura levantarán o muro de son do Resurrection. Sen censuras nin fanfarrias. Con rabia e contundencia, ben xestionadas. Cortando polo san, como o meu avó. Fronte ás murallas contra o estranxeiro, unha cortina de fume protexerá do 6 ao 8 de xullo a quen busque refuxio. Aquí atopará un dique á intolerancia, un porto de abrigo para a heterodoxia. E, sen sabelo, celebrará a homenaxe que os rapaces máis espelidos lle fixeron a un alcalde, Melchor Roel, que adoraba a AC/DC.


Summary: A veciñanza denuncia as intencións dunha empresa que solicitou licenza para a restauración dunha antiga canteira.

Unha andaina aos petroglifos de Pedra serviu como acto de protesta contra a intención de instalar un vertedoiro na canteira de Fecha, en Compostela. A empresa Vértebra Ambiental solicitou licenza para a restauración dunha antiga canteira en Fecha que hai 50 anos deixou de ter actividade extractiva e na actualidade ten lagoas estacionais froito das chuvias con flora e fauna que repoboou este lugar. Esta canteira, explotada no seu momento por unha empresa de Suecia, extraía cuarzo das denominadas Minas da Barquiña, nas que se distinguía a Blanquita 1 e Blanquita 2. Agora mesmo o enorme filón que baixa en dirección ao río Tambre está cuberto de vexetación e para a veciñanza ten riqueza paisaxística. Veciñas e veciños das parroquias de San Xoán e Santa Cristina de Fecha realizou xuntanzas en agosto para analizar esta situación e tomar medidas para denunciar a posíbel reactivación da mina que poidera afectar ao medio ambiente. A poboación da zona ten preocupación, ante o sistema de recheo con refugallos e a maneira de operar empregan as empresas neste tipo de canteiras que, co tempo, solicitan novas licenzas para convertelas en vertedoiros. O BNG compostelán reclamoulle este verán ao alcalde de Santiago, Xosé A. Sánchez Bugallo, medidas para impedir que vaia adiante a solicitude de licenza.


Summary: A entidade ecoloxista Arco Iris exixe ao Ministerio para a Transición Ecolóxica e o Reto Demográfico que aclare se a posíbel recuperación da actividade nas dúas centrais galegas "podería afectar o destino" da partida da Unión Europea destinada á "descarbonización". A plataforma incide en que a ambas comarcas corresponderíanlles 111 millóns de euros.

A organización ecoloxista Arco Iris comunicou publicamente o envío dun escrito ao Ministerio para a Transición Ecolóxica e o Reto Demográfico no que instan a este departamento a aclarar "se a reapertura das térmicas das Pontes e/ou Meirama podería afectar o destino dos fondos da UE para a descarbonización". Agora que Endesa podería estudar a recuperación temporal da actividade nas factorías, a plataforma advirte de que o Consello Europeo aprobou en xuño o Regulamento do Fondo Europeo de Transición Xusta, "dotado con 17.500 millóns de euros e que servirá para facilitar o impulso e a actividade económica en territorios que están ou estiveron vinculados a combustíbeis fósiles como o carbón". É o caso, en concreto, dos municipios de Cerceda -onde está o complexo industrial de Meirama- e As Pontes. "Dos 17.500 millóns, a España correspóndenlle 790 millóns", subliña o colectivo. Aliás, alerta de que entre xuño e xullo tivo lugar un proceso de participación pública para a elaboración do Convenio de Transición Xusta para As Pontes, organizado polo Ministerio, co fin de mobilizar os fondos da UE. "Ás comarcas das Pontes e Cerceda correspóndenlles da partida total un montante de 111 millóns de euros, xestionados polo Goberno e a Xunta", lembrou na súa misiva Arco Iris. "Os fondos europeos destinados a compensar ás comarcas afectadas polo fechamento das centrais térmicas están a ser tramitados en función do compromiso dos estados membros no proceso de transición enerxética", incide, tal e como o fixo na comunicación destinada ao Goberno español. Neste contexto de risco, interroga ao Ministerio para coñecer se este "é consciente de que a posta en marcha das centrais térmicas pode comprometer o transvasamento de fondos europeos". "No caso de que esa retirada se produza, como pretende articular mecanismos de compensación adecuados ao xa en vigor convenio de Transición Xusta", quere saber a entidade ecoloxista.


Summary: A abstención do PP permite comezar a tramitar a proposta do PSdeG, apoiada tamén por En Marea e BNG. O Parlamento galego xa pediu este traspaso no ano 2008 e, cando en 2010 foi debatido no Congreso, a proposta decaeu polo voto en contra do PSOE e abstención do PP

Eterno retorno. En abril de 2008 o pleno do Parlamento aprobou por unanimidade remitir ao Congreso dos Deputados a solicitude do traspaso de competencias sobre tráfico e seguridade viaria, o que na práctica suporía o despregamento da policía galega creada por lei un ano antes. Cando as Cortes debateron a petición galega, dous anos despois, o gobernante PSOE votou en contra e o PP, que cun voto a prol podía desequilibrar a balanza, optou pola abstención. O proxecto galego decaeu.O Parlamento xa pediu este traspaso no ano 2008 e, cando en 2010 foi debatido no Congreso, a proposta decaeu polo voto en contra do PSOE e abstención do PPCase once anos despois daquela última gran frustración do autogoberno galego antes de ficar conxelado, o Parlamento galego vén de abrir a porta a formular outra volta esa petición e a facelo nun contexto de incerteza política moito maior ao de hai unha década. En 2008 o PP, na oposición en Galicia, votara a prol de solicitar ao traspaso ao Goberno de España do PSOE, como propuña o BNG en coordinación co seu daquela socio de Goberno, o PSdeG.Desta volta quen o propoñen son os socialistas co voto a prol do resto da bancada esquerda da Cámara. O PP, contra prognóstico, optou pola abstención no debate de toma en consideración, permitindo comezar a tramitar a lei. En caso de chegar a aprobarse definitivamente a petición xa iría dirixida ao Executivo central posterior ás eleccións do 28 de abril.A abstención do PP permite comezar a tramitar a proposta do PSdeG, apoiada tamén por En Marea e BNGO PSdeG decidiu recuperar este debate nas últimas semanas despois de que, en pleno xiro recentralizador do PP de Pablo Casado, os populares desen en apoiar unha iniciativa do BNG que esixía novas competencias para Galicia tras dez anos sen lograr ningunha, aínda que o propio Alberto Núñez Feijóo matizou ese apoio pouco despois. Esta, defendeu Xoaquín Fernández Leiceaga, sería unha transferencia "útil" para adaptar a regulación do tráfico ás peculiaridades da rede viaria do país, ademais de para despregar a policía galega e, ao tempo, para facer unha "defensa radical de ideas moderadas como é o Estado Autonómico" como "mellor garantía de enfrontarnos aos riscos que nos ameazan" dende os "extremos" do espectro político, defendeu.O PP non considera "prioritario" o traspaso e acusa o PSdeG de volvelo propoñer para "dar cobertura aos 21 puntos do señor Torra"Pola banda do PP a intervención do deputado Martín Fernández Prado facía intuír un voto en contra máis que a abstención que finalmente se produciu. Segundo os populares a transferencia de tráfico non é "prioritaria", xa que para "empezar a falar de autogoberno" co Goberno de España tras dez anos de parálise o que cómpre "priorizar" é a transferencia da AP-9 "sen custos extras" para a Xunta, mellorar os Orzamentos do Estado e "completar" o cadro de persoal da Unidade de Policía Adscrita á Xunta (a alcumada como Policía autonómica, que precisaría 100 axentes máis para completar os 500 que pode chegar a ter). Así e todo, os conservadores cren que o PSdeG volve defender este traspaso para "tapar" outros "intereses partidistas" como "dar cobertura aos 21 puntos do señor Torra", teorizou, en referencia ao presidente da Generalitat catalá.Tanto En Marea como BNG votaron a prol da tramitación dunha petición que, coa abstención do PP, inicia percorrido parlamentario sen garantías de chegar a ser enviada ao Congreso e, no caso de que o sexa, condicionada ao xogo de maiorías que saia das urnas o 28-A. Segundo Leiceaga, cómpre aproveitar a "sensibilidade" do Goberno de Pedro Sánchez a respecto do autogoberno e non secundar o programa "recentralizador" de Casado. Matiza, non obstante, que o PSdeG non está en condicións de "garantir" o apoio do PSOE no Congreso se o trámite chega a completarse. "Ímolo tentar", promete.


Summary: Lamentan que a restrición no acceso á casa consistorial se repetise esta quinta feira, 31 de xaneiro, coa "agravante" de que desta volta "un gran valado" impediu o acceso de toda a cidadanía

A plataforma de afectad@s en Compostela pola estafa das participacións preferentes e subordinadas vén de presentar unha denuncia administrativa no Concello por térselle impedido o acceso aos plenos municipais "por orde expresa do alcalde". Segundo o colectivo cidadán, o executivo municipal que encabeza Ángel Currás (PP) vetou o 27 de decembro a entrada de representantes d@s estafad@s cadrando coa presentación dunha moción respecto das preferentes por parte do grupo municipal do BNG. Quéixanse de que Currás se tivese adiantado xa daquela á aplicación "das medidas antidemocráticas" impostas no Parlamento galego pola presidenta desta institución, Pilar Rojo. Con todo, a plataforma lamenta que os feitos acontecidos daquela "volvéronse repetir hoxe", en referencia a este 31 de xaneiro, "coa agravante de que neste caso atopáronse cun amplo valado" que restrinxiu a entrada da cidadanía xa desde primeiras horas da tarde.


Summary: Tenso e pacífico sábado de caza de raposo e protesta en Carnota e Muros. A caza do raposo, no punto de mira.

Despois da polémica cita de caza do raposo que se viviu en Carnota o pasado mes de xaneiro, a caza volve á costa da Morte. O vindeiro 31 de marzo, o prado de Salgueiro acollerá o IX Campionato Cabo Fisterra de caza de perdiz San Huberto 2019, unha proba puntuable para a Copa Galicia da Federación Galega de Caza. Un campionato que se fai todos os anos, que xa é unha herencia do PP, e que sempre conta con algo de subvención por parte municipal, a pesar de non ter sido tratado na xunta de goberno entre PSOE e o socio BNG. Un BNG que manifestou xa esta mañá o seu rexeitamento a esta práctica. Dende a Asociación Ecoloxista Libera e a Fundación Franz Weber denuncian que "o PSOE fisterrán usa o Concello para patrocinar campionatos de caza", e critican os 750€ que o goberno outorga a esta "cruel práctica en lugar de fomentar as potencialidades do municipio". Rexeitamento do BNG Como fixera o goberno nacionalista de Carnota, o BNG fisterrán quixo desmarcase esta mañá desta cita. "As probas de "San Huberto" son unha clara manifestación de maltrato animal, consistente en liberar perdices engaioladas (ou outras especies) fronte os cans de caza adiestrados e que ante a orde do seu dono competiran para mostrar a súa habilidade no levantamento da presa e facilitar o disparo para abatela. Dende o BNG como cogoberno de Fisterra trasladaremos á próxima xunta de goberno local o noso rexeitamento", sinala Kuka Sar. "Non imos facer demasiado batifondo e seguiremos gobernando xuntos sen problemas, pero se de aquí en adiante imos seguir gobernando xuntos, hai que ir eliminando cousas como esta", fixará o BNG na reunión da Xunta de Goberno de mañá.


Summary: Este festival de música de cámara terá lugar do 11 ao 18 de agosto en Ponteareas e promocionará, segundo a organización, músicos galegos dentro dun programa que ofrece concertos de recoñecidos músicos internacionais.

O obxectivo deste festival é, segundo Rogelio Groba Otero -director artístico e fillo do compositor-, é promocionar "os músicos da terra e facelos convivir e compartir cartaz durante estes nove días con músicos recoñecidos do panorama internacional". Alén disto, a súa intención é achegar a música de cámara ao público e facela máis accesible: "Queremos levar a música clásica ao maior número de persoas coa orixinalidade e privilexio de levar o nome dun compositor vivo que segue a crear, a compor e a traballar ofrecendo a posibilidade aos novos músicos de coñecelo e de traballar conxuntamente". Músicos galegos como o violinista Pablo Vidal ou o israelí Guy Braunstein danse a man no V Festival Groba. Clara Jumi Kang ao violín, á viola Miguel Dasilva e Helene Deisant, ao cello Anastasia Kobekina e tamén Leonard Elschenbroich ou ZVI Plesser e a ponteareá Alba Reirís ou o compostelá Manuel Lorenzo comparten cartel cos pianistas Sunwook Kim, Julien Quentin, Anna Crexells e Antía Couto e tamén cos frautistas Gili Shwarzman, Bernabé Simes ou a soprano Isabella Gaudí, sen esquecer a Ramón Pérez ao clavicémbalo e ao compositor Luis Álvarez. Oferta formativa En canto á vertente de formación artística para o alumnado participante, o festival centrará o seu repertorio nos conxuntos de cordas e piano. Ademais, prestarase unha atención especial á divulgación do compositores galegos, concretamente ao compositor lucense Luis Álvarez Cabado e, consonte aos obxectivos da iniciativa, ao mestre Rogelio Groba. Este ano, en colaboración coa Fundación Groba, o festival estreará "Na suaviña", unha obra escrita especificamente para a ocasión polo compositor ponteareán, creada para soprano e orquestra. Outras composicións de Groba, xunto con pezas habituais do repertorio internacional de autores como Haendel, Brahms, Mendelssohn, Holst, Telemann e Dvorak completan a oferta musical do festival. Este ano os artistas nacionais e internacionais convidados interpretarán algunhas das obras máis aclamadas polo público nas edicións anteriores convertendo así esta edición nunha especie de caleidoscopio histórico das actividades artísticas do festival.


Summary: En Cabana, unha muller falecía tras sufrir un envorco co seu tractor, mentres que en Malpica era un atropelo a causa da morte.

Volveu ser un día tráxico nas estradas da comarca o martes 6 de agosto. Despois do accidente do mediodía en Camariñas, as estradas de Bergantiños rexistraban dous accidentes mortais. A primeira hora da tarde, arredor das 16:30h, unha muller de máis de 70 anos falecía tras envorcar o seu tractor no lugar de Pedrouzo cando ía cara a súa casa de Cundíns, en Cabana de Bergantiños. Debido á gravidade do accidente, os servizos sanitarios de urxencia desprazdos ao lugar mobilizaron un helicóptero medicalizado que non puido aterrar debido á néboa. A muller faleceu cando estaba sendo evacuada ao centro hospitalario de referencia na ambulancia. Participaron na operación profesionais sanitarios, dos Bombeiros de Carballo, do GES de Ponteceso, dos axentes da Garda Civil e dos membros de Protección Civil da localidade. Atropelo mortal en Malpica Outra septuaxenaria falecía a última hora da tarde ao ser atropelada por un vehículo na AC-418, á altura do punto quilométrico 15, en Malpica de Bergantiños. ovas relacionadas 06-08-19: Dous feridos tras un novo accidente en Camariñas. 05-08-19: Dous falecidos e catro feridos nun grave accidente en Outes e outro ferido en Esteiro. 26-07-19: Dous novos accidentes en Ponteceso e Malpica para facer un total de 8 en menos dunha semana.


Summary: O presunto asasino contaba cunha orde de afastamento.

Até o momento continúan as investigacións e a búsqueda do presunto asasino mais a policía española apunta cara á un novo caso de violencia machista. A muller, residente en Berja (Almería) foi asasinada este sábado (2 de agosto) polo que fora o seu compañeiro, quen contaba cunha orde de afastamento e viña de cumprir unha condena de arresto domiciliario que rematou o pasado 30 de xullo, segundo informa a axencia de noticias Efe. De se confirmar, trataríase do terceiro caso de violencia machista en 6 días após o asasinato de Verónica Frías (Málaga) e Sara Fernández (Pazos de Borbén, Pontevedra).


Summary: Nun sucinto comunicado de imprensa atribúese para si propio as funcións desta responsabilidade entretanto non é exlixida outra persoa.

O secretario xeral de Podemos, Pablo Iglesias, comunicou na noite de onte (15 de marzo) a destitución do responsábel de Organización, Sergio Pascual. Atribúe esta decisión á "xestión deficiente" das crises territoriais abertas na Galiza, Euskadi ou La Rioja e atribúese para si propio as funcións desenvolvidas pola Secretaría de Organización até non ser eleita unha nova persoa. Segundo o comunicado de imprensa, Pascual manterá a acta de deputado no Congreso español pois esta ten un carácter "persoal e intransferíbel" de acordo coa lexislación. A destitución de Sergio Pascual coincidiu tamén coa publicación dunha carta aberta asinada por Iglesias e dirixida á militancia e círculos de Podemos na que o líder de Podemos chama a non constituír "correntes nen faccións" que "compitan polo control dos aparatos e os recursos" da formación.


Summary: A proba disputarase o vindeiro 2 de febreiro. O prazo de inscrición está aberto ata o 29 de xaneiro ou ata acadar o tope de 400 participantes.

O Concello de Carballo e a Agrupación Deportiva Media Ducia organizan o Carballo Trail Race 2020, proba oficial da Federación Galega de Atletismo (FGA) por pistas e camiños non asfaltados na súa meirande parte e con dous trazados en competición de aproximadamente 11 e 30 quilómetros. A carreira, que se disputará o 2 de febreiro e en cuxa organización colabora a Agrupación de Voluntarios de Protección Civil de Carballo, estará supervisada polo Comité de Xuíces da FGA. A carreira presentouse a tarde do xoves na casa do concello nunha rolda de prensa na que participaron o alcalde, Evencio Ferrero; o concelleiro de Deporte, Marcos Trigo; o técnico municipal de deportes, Manolo Varela Bardanca; e Martina Tasende e Techo Vales, da AD Media Ducia. "Esta carreira, que cumpre a súa terceira edición, é un dos máximos expoñentes da colaboración entre a administración local e as numerosas entidades deportivas sen ánimo de lucro que hai no concello", asegurou o técnico do Padroado Deportivo Manuel Varela Bardanca. Bardanca salientou a importante labor dos voluntarios na organización da proba: "Sen os cuantiosos medios persoais que ten Media Ducia sería imposible para a administración acometer un evento coma este con só medios propios". Logo de explicar polo miúdo todos os detalles técnicos da carreira, Techo Vales asegurou que o obxectivo de Media Ducia neste tipo de probas é "reducir a pegada ecolóxica no medio, polo que reutilizaremos as marcaxes de fitas de tela da edición anterior e seguiremos sen empregar ningún spray na sinalización nin en pedras nin nas árbores". "Ademais", engadiu, "este ano darémoslle como agasallo a cada participante un vaso de plástico reciclable para os avituallamentos". Vales destacou a importancia que ten o Trail para o medio ambiente: "No recoñecemento previo do tratado limpáronse vertedoiros e rescatáronse camiños que estaban en desuso, o cal é especialmente satisfactorio para nós: ver que por eses camiños que recuperamos agora a xente circula habitualmente por eles". Malia que a proba ten unha curta historia, o representante de Media Ducia asegurou que xa ten importancia no circuíto galego: "Veñen corredores de todas as provincias galegas, aínda que son os atletas dos concellos da Costa da Morte os que máis se involucran". Sobre os prezos da inscrición declarou: "Son moi populares, máis que noutras carreiras similares e tendo en conta que disporemos de autobuses para trasladar aos corredores a Razo e daremos avituallamentos e agasallos". Marcos Trigo animou á xente a que se inscriba "nunha proba que se vai consolidando no calendario galego". O concelleiro tivo tamén palabras de agradecemento "para toda a xente da área de deportes do Concello implicada na organización e tamén a Asociación Deportiva Media Ducia, que traballa arreo para que esta proba se leve a cabo". Evencio Ferrero fixo referencia tamén á labor de Media Ducia, "sempre disposta a seguir colaborando en eventos que acaban por ser referentes a nivel non só de Carballo senón de toda a Costa da Morte". "Sen esa implicación", dixo o alcalde, "sería impensable que puidésemos acometer este tipo de eventos ou ter unha programación tan ampla como a que se pretende desde o departamento de deporte municipal". Sobre o Carballo Trail Race As inscricións quedarán abertas ata o día 29 de xaneiro de 2020 ou ata acadar as 400 prazas. Poderanse formalizar na web de carreiras galegas; o prezo é de 6 € para o trail curto e 10 € para o trail longo. O trail longo (30 km. e 900 metros de desnivel) sairá da praia de Razo e percorrerá a vía de acceso ao porto de Razo, Senda Pinos do Mar, lugar de Santa Mariña, cruce da estrada Razo-Aviño, subida a Monte Neme, cumio de Monte Neme, paso por debaixo da nova estrada Carballo-Malpica en Cances, cruce coa antiga estrada Carballo-Malpica en Cances, estrada DP 1908 nas antigas escolas de Cances e centro social, monte de Liñeiro, cruce DP1910 en Liñeiro, Monte de Vilanova, Muíño Rego de Liñeiro, Vilanova, A Constenla, Muíño da Torre, Ponte das Gargas, A Devesa, A Cepeira, Muíño do Quinto, cruce da rúa Fomento, rúa Río Anllóns, rúa Río Miño, San Martiño, cruce da rúa Milagrosa, paseo do Anllóns, rúa Vila de Negreira e meta na rúa Vila de Corcubión. O trail curto e xuvenil (11 km. e 500 metros de desnivel) tamén terá saída na praia de Razo e seguirá o mesmo percorrido que o trail longo ata chegar á meta de Cances. A organización disporá avituallamento sólido e líquido nos seguintes puntos do percorrido: km. 8, cumio de Monte Neme (líquido); km. 11, local social de Cances, meta do trail curto (líquido e sólido); km. 20, Muíño da Torre (líquido e sólido); km. 25, A Cepeira (líquido).


Summary: Unha sentada fronte ao Concello, convocada pola PAH, reclamou esta mañá unha solución para Analía Méndez e as súas dúas fillas de 10 e 15 anos e para todas as persoas sen fogar ou en risco de perder a súa vivenda na cidade.

Milleiros de persoas perderon a súa vivenda nos últimos anos, ou están en perigo de perdela, ben por non poder pagar as cotas da súa hipoteca, ben por non poder enfrontar o custe do aluguer. O caso da viguesa Analía Méndez e as súas dúas fillas de 10 e 15 anos é só un de tantos, dramático en si mesmo, pero que ademais serve para chamar a atención sobre un dos grandes problemas da actualidade, cunha incidencia moi importante en Vigo e comarca. Sen ingresos, Analía acumula unha débeda de 5.500 euros correspondentes ao alugueiro dun piso na rúa Pizarro, de Vigo, que desaloxará tras chegar a un acordo coa propietaria. Recibiu do Concello o compromiso de que a administración se faría cargo da metade da débeda, pero iso non solucionaría o problema, pois carece de ingresos para continuar pagando. O que pide é que o Concello lle proporcione unha vivenda alternativa, para non quedar na rúa. Segundo La Voz de Galicia, Analía Méndez sinala que recibiu do Concello o compromiso de que o día 2 tería unha solución, "pero ninguén contactou comigo nin me chamou". "Analia non recibiu resposta do Alcalde de Vigo. Analia e as súas dúas fillas irán á rúa, quedan sen casa. A pesar que a Constitución e o señor Alcalde garanten unha solución" A Plataforma de Afectados polos Desafiuzamentos de Vigo e Val Miñor convocou este venres unha sentada ante a Casa do Concello para reclamar unha solución para estes caso e para todas as persoas sen fogar ou en risco de perder a súa vivenda na cidade. "Analia non recibiu resposta do Alcalde de Vigo. Analia e as súas dúas fillas irán á rúa, quedan sen casa. A pesar que a Constitución e o señor Alcalde garanten unha solución". A plataforma é moi crítica coa xestión que o goberno municipal está realizando neste eido, sobre todo despois de que ao longo do 2012 Abel Caballero se posicionara con firmeza en contra dos desafiuzamentos, destacando que o Concello de Vigo non cooperaría en desafiuzamento ningún, anunciando que retiraría as contas municipais das entidades bancarias que impulsasen desaloxos e gabándose de negar o apoio da policía local para este tipo de execucións. Outro dos argumentos que salienta a plataforma é a existencia en Vigo de arredor de 18.500 pisos baleiros, o 13% do total, segundo datos do INE Outro dos argumentos que salienta a plataforma é a existencia en Vigo de arredor de 18.500 pisos baleiros, o 13% do total, segundo datos do Instituto Nacional de Estadística. E tamén lembran que o Concello ten a propiedade directa dalgúns deles, que poderían servir para aliviar a situacións dalgunhas das familias desafiuzadas. Entre elas, destacan o caso das 50 vivendas baleiras de propiedade municipal na rúa Rosalía de Castro. O Concello xa anunciou a súa intención de vender 40 delas (outras 10 serán cedidas a Adif) para conseguir ingresos (ao redor de 10 millóns de euros) que servirán para construír a nova Cidade da Xustiza. "Nestes momentos tanto a Xunta coma o Concello de Vigo teñen vivendas suficientes para que se faga valer o dereito constitucional a unha vivenda digna" A PAH afirma que "non podemos entender que o Concello de Vigo, o menos endebedado do país, como repite o Alcalde cada vez que ten ocasión, que termina cada exercicio con fondos dabondo e que utiliza para pagarlle á banca, mentres diminúe drásticamente o que dedica ás axudas sociais, e que prometeu presionar para axudar ás familias desta cidade, actúe como senón pasase nada". E reclama que "as administracións publicas, a Xunta e o Concello, teñen que poñer as medidas resolutivas e preventivas adecuadas" para evitar que máis persoas sigan quedando na rúa, pois "nestes momentos tanto a Xunta coma o Concello de Vigo teñen vivendas suficientes para que se faga valer o dereito constitucional a unha vivenda digna".


Summary: Por outra parte, o Chuac cancela as operacións non urxentes por mor da alta ocupación hospitalaria de doentes da Covid-19.

A Consellaría de Sanidade trasladou esta segunda feira á alcaldesa do Rosal, a nacionalista Ánxela Fernández, o seu compromiso de reforzar a Atención Primaria neste municipio, considerado prioritario pola Administración debido ao déficit de persoal causado pola baixa prolongada de dúas das tres prazas de médico de familia coas que conta o seu centro de saúde, e anunciou, entre outras medidas, a ampliación de xornadas de persoal médico e farmacéutico para prestar atención sanitaria nesta localidade. Segundo explicou Sanidade nun comunicado, o conselleiro, Julio García Comesaña, mantivo un encontro con Fernández no que lle explicou as limitacións de contratación de persoal facultativo e a falta de profesionais no mercado laboral. Aliás, manifestoulle que a Primaria do Rosal é "prioritaria" para o Sergas, precisamente debido aos problemas que arrastra polas baixas dos médicos. Tras reiterar a necesidade de que o Ministerio de Sanidade convoque de forma extraordinaria prazas MIR, ou que cree unha especialidade de Medicina de Urxencias —para aproveitar a totalidade de prazas de Medicina de Familia para formar a especialista neste ámbito—, García Comesaña apuntou que a Xunta xa tomou algunhas decisións. Así, sinalou que se creará unha nova categoría de facultativo especialista en Atención Primaria, cuxas prazas serán cubertas por concurso de méritos, e que se habilitará a categoría de técnico de saúde —licenciado en Medicina— para apoiar o persoal médico de Primaria. Estas medidas, explicou o conselleiro, aplicaranse "de forma preferente" para atender situacións como a do Rosal. Polo de agora, o Goberno galego estabeleceu a "única medida de reforzo" ofrecida polo Ministerio, que é a habilitación de contratación de reforzo de persoal médico xubilado. O centro de saúde do Rosal contará co apoio dunha médico xubilada que atenda de forma telemática as persoas doentes. Tamén se contará con outras medidas complementarias, como a ampliación de xornada de persoal médico e farmacéutico —doutros centros—. Melloras "insuficientes" Pola súa parte, a alcaldesa do Rosal trasladou ao conselleiro a "precaria" situación da atención sanitaria neste municipio, no que actualmente hai traballando só unha médica de familia que chega a atender a 90 pacientes diarios, e no que, durante o período do Nadal, houbo días sen persoal facultativo. Entre outras demandas, Ánxela Fernández reclamou ao conselleiro de Sanidade "a volta do servizo de Pediatría" ao Rosal, o aumento de persoal —catro médicos, catro enfermeiras e enfermeiros, pediatra e matrona— e a ampliación das infraestruturas actuais. "Non podemos esquecer que a precariedade xa existía antes da pandemia, e que agora se acentuou", subliñou, á vez que criticou novamente o fechamento do consultorio de San Miguel. A respecto das medidas de reforzo trasladadas por Julio García Comesaña, a rexedora recoñeceu que mellorarán a situación con respecto á vivida en Nadal, pero "non son suficientes para ofrecer unha atención sanitaria de calidade". Finalmente, Fernández trasladou á Xunta a "total colaboración" do Concello do Rosal para facilitar a ampliación do centro de saúde, sempre que as obras se adapten ao Plan Xeral da localidade. O Chuac reprograma a actividade non urxente Noutra orde de asuntos, a explosión de contaxios da Covid-19 levou o Complexo Hospitalario Universitario da Coruña (Chuac) a reprogramar operacións non urxentes por mor da alta ocupación. Fontes deste centro afirmaron que "se reprogramará o necesario" e "en función das dispoñibilidades de hospitalización" existentes, mais "nunca se atrasarán operacións de prioridade ou urxentes".


Summary: O Dépor non conseguiu a vitoria, mais selou un partido desbocado, febril, un xogo a tumba aberta, sen concesións. Nunca o taboleiro de marcas foi máis cruel cunha equipa. O 0-0 é un resultado extraterrestre, marciano, nada a ver co que sucedeu sobre o verde. O empate é insuficiente e convoca o espectro do descenso, mais estrañamente o Dépor está vivo. O que é incomprensíbel é que demorase 30 partidos en xogar así.

A grande pergunta é por que este Dépor non compareceu nos primeiros 30 capítulos do campionato. Esa cuestión terá que achar resposta na hora do balanzo. O Dépor demorou de máis en aparecer co seu rosto actual -unha equipa que si compite, unha equipa que si está comprometida-, unha eternidade de partidos -até quince consecutivos sen conseguir a vitoria- que moi probabelmente irá abocar a equipa coruñesa a un doloroso descenso de categoría. Algo que se xulgamos o potencial do combo agora treinado por Seedorf -e antes por Mel, e antes por Cristóbal- parecería inconcebíbel. Non estaba Riazor este serán para axustar contas, estaba para ser un xigantesco alento -máis de 24 mil gorxas- para unha escadra que acababa de encadear dúas vitorias consecutivas, un fito non alcanzado desde 2015. O partido era moi exixente, fronte ao finalista da Copa do Rei, unha equipa nível Champions. Non veu a se pasear por Riazor. Non houbo carrusel de rotacións. O Sevilla si foi un grupo recoñecíbel, con algúns futebolistas que honran este xogo, tipos como Navas ou Banega, deses que nun campo ven o que a maioría no ve, deses que son quen de matar un partido nun rapto de inspiración, mentres o rival queima os músculos en van. A primeira parte gobernouna o compás de Banega. A posesión foi sevillista. O Dépor fiouno todo ás contras de Lucas. O de Monelos desbaldiu até a última pinga de suor. Mais tampouco foi este o seu xogo. Hai como unha aceleración ansiosa en cada unha das súas accións, a crispación de quen non acaba de achar acougo. E sen relaxarse un chisco -sen baixar algo as revolucións- ás veces non se acerta a pensar con clareza. Ás veces a entrega non é abondo. Na segunda parte, o Dépor tivo momentos de ciclón. O Sevilla cedeu o leme. O partido virou tolo. Oportunidades moi claras en ambas áreas. Ora tormento, ora gloria. David Soria e Rubén Martínez a se reivindicaren. Mosquera a mostrar que o seu non é pór a bola dentro da portería contraria. E Lucas, como bon solista, tivo os seus momentos de se dirixir ao público. El e Riazor. Eles sós. Nada máis. O partido perfeito para alguén que, como el, é un monologuista consumado, el contra o mundo. Mais non. Esta non é a súa temporada. Non lle acaban de saír as cousas. Mágoa. Non faltou de nada nun último cuarto de hora para a historia, a electricidade dun thriller en Riazor, un taboleiro de marcas que se obstinaba con mostrar un 0-0 ilexíbel para o público, as bancadas emocionalmente á beira do colapso cun acelerón final en que houbo de todo, até a inevitábel bola deportivista a beixar un dos paus da portería sevillista, un clásico da era de Clarence Seedorf. Tempo haberá para unha análise demorada da xestión do treinador holandés. Bon psicólogo, bon motivador. Mais este serán non acertou cos trocos. Bakkali? En serio? Por que non o enrachado Borja Valle? E, sobre todo, por que non deu un relevo a un afogado Lucas Pérez nos últimos 10 minutos de xogo? Por que non puxo Andone sobre o relvado de Riazor? Este Dépor capaz de competir contra unha equipa Champions existía en potencia, mais en acto non apareceu até hai apenas tres partidos. É moi probábel que fose tarde de máis.


Summary: O instituto Poeta Díaz Castro ten 220 alumn@s. Do claustro forma parte Alfonso Blanco, a persoa que máis coñecemento ten do escritor. Canda a directora, Olga Aguiar, levan anos animando para que a Academia lle dedicase o Día das Letras ao escritor de Guitiriz. Agora conseguírono e o instituto estivo de festa.

Despois dunha homenaxe que a Díaz Castro se lle fixo en Guitiriz, a grande pancarta na que se podía ler "Penélope" foi dar á fachada do instituto publico da localidade. Aí quedou tempo pendurada, no centro onde latexaba o ánimo para que o escritor que naceu no concello e pasou tamén alí os últimos anos da súa vida fose protagonista dun Día das Letras Galegas. Só hai sete anos que o centro leva o nome do poeta. Antes era, simplemente, instituto de Guitiriz mais o empeño de Alfonso Blanco, profesor do claustro e alma da asociación Xermolos, conseguiu que finalmente adoptase o nome do autor de Nimbos. En Guitiriz non moita xente sabía do poeta. Os máis vellos tiñan lembranza do fillo do escribano de Trasparga. As persoas máis novas que pasaban polas aulas sentían o nome de maneira académica. Nas idades medianeiras, dicir Díaz Castro non levaba case nunca a parte algunha. Dos que gardan memoria do escritor morto hai pouco máis de vinte anos en Guitiriz relaciónano co profesor e presidente de Xermolos Alfonso Blanco. Con el paseaba os seus últimos tempos e o amigo desenvolvería desde a súa morte o labor de engrandecer a súa memoria, non só polo valor da súa obra senón tamén como viciño de Guitiriz. Os cadernos de linguas No centro de ensino aínda boa parte do profesorado lembra a grande exposición que se lle dedicou en 2007 e, en especial, aqueles cadernos manuscritos con vocabulario en moitos dos catorce idiomas que manexaba. "Só ver aqueles cadernos xa era didáctico, daba idea da singularidade do autor, desde entón, no centro intensificouse o traballo por apoiar a súa proposta, en especial de cara ao próximo ano que é o aniversario" comenta Olga Aguiar, profesora de Filosofía e directora do Centro, que foi á cabeza do grupo que, poucos días antes do plenario levou á Academia a iniciativa oficial do centro para o Día das Letras Galegas. Á RAG chegan cada ano moitas propostas mais poucas terán nos seus promotores persoas de tan pouca idade. Cando o instituto Poeta Díaz Castro se reúne co presidente da Academia no edificio da Rúa Tabernas leva canda si un material precioso, o audiovisual de 15 minutos titulado "A lus do mundo. Redescubrindo ao Poeta Díaz Castro" que implicou boa parte do centro, entre a equipa, á propia directora que pasou a se responsabilizar da produción. Como sabían que entre as mans tiñan un material precioso, botaron man da especialista Cristina de la Torre -de "Pasen y vean"- que dirixiu o pro xecto e animou á comunidade educativa para acadar un produto profesional, non só para levar á Academia senón para presentar o seu poeta por toda parte. "Implicáronse moito e defenderon ao seu poeta e tamén compre destacar o compromiso do profesorado porque sen el non sería posíbel desenvolver unha iniciativa como esta" recorda Olga Aguiar. Contan tamén coa enerxía da poeta Marica Campo que, até hai ben pouco, impartiu aulas no centro e partilla aínda das súas actividades. En Guitiriz, no seu centro público, o conxunto do alumnado toca instrumentos e iso apréciase no vídeo, no que as composicións son propias da profesora de música mais tamén de alumnado. Sandra Tenreiro sae en repetidas ocasións na conversa coa directora Olga Aguiar que recoñece o seu empeño en contaxiar a súa paixón pola música, tamén a través da obra do propio poeta. No IES teñen musicado varias composicións de Díaz Castro que pode cantar a mocidade, mesmo a ritmo de rap. Contas para o ano que ven Nestas alturas nas que xuño se despide, Olga Aguiar ten sobre a súa mesa as contas do curso. Está a pechar o exercizo e facer números de cara o ano que se aveciña. "Para facer o audiovisual tivemos que facer grandes esforzos e temos que ver como amañamos de cara ao curso que vén", di. Na súa idea está que desde o IES Poeta Díaz Castro saian materiais didácticos para presentar ao que foi viciño. Desde que chegou a Guitiriz, Olga Aguiar foise facendo coa figura de Díaz Castro que é para ela xa familiar. Non lle costa comezar a dar datos, tanto da súa biografía como do recoñecemento que, nestes últimos tempos, foi acadando no concello a través da enerxía que nacía no instituto e tamén na Asociación Xermolos. "O Concello fixera unha edición especial de Nimbos e na entrada hai un monumento que lembra que era de aquí", di, como iniciativas que foron contribuíndo a que a memoria de Díaz Castro, o acompañante de Alfonso Blanco, comezara a ser recoñecido polos viciños. En maio remataron o audiovisual que levaron a Academia. Nos últimos tempos andaron a fume de carozo, con temor de non chegar a tempo. O ano tiña un especial relevo. Sabían que o centenario podía sumar puntos para que o seu poeta, desta volta, conseguise o obxectivo. As redes sociais foron fundamentais á hora de "mover" o documental que, dalgunha maneira é de todos os ámbitos do centro público. "Desde o profesorado que se esforzou e se implicou no proxecto, ata o alumnado, pasando pola responsable da cafetería que lle daba bocadillos cando estaban coa produción do audiovisual. Todo o claustro participou e, de maneira especial, podo dicir que non se tería feito se non houbes eun equipo de biblioteca como o que temos" comenta Olga Aguiar ao tempo que lamenta que cada vez sexa máis difícil desenvolver proxectos fóra dos puramente académicos debido ao importante recorte presupostario. "Todo o alumnado sabe quen é e mesmo canta poemas de Díaz Castro e, dalgunha maneira, isto entendémolo como un éxito de toda a comunidade educativa" conclúe Olga, preparada xa para o importante curso que se aveciña.


Summary: Entre as propostas que ten en carteira Alberto Núñez Feixoo está a creación dunha lei de pandemias a nivel estatal -algo do que falou esta cuarta feira após acordarse o levantamento do recurso ante o Constitucional pola Lei Galega de Saúde-, a ampliación do uso do fármaco de Janssen na vacinación e a chegada de máis doses a nivel xeral.

O presidente da Xunta da Galiza, Alberto Núñez Feixoo, leva a súa propia batería de ideas para saír da crise económica e sanitaria á Conferencia de Presidentes que decorrerá esta sexta feira en Salamanca. Entre as iniciativas que achegará o político galego están a apertura do uso da vacina de Janssen a un sector maior da poboación e tamén, por exemplo, a creación dunha normativa de pandemias ao fío da Lei Galega de Saúde. No encontro desta sexta feira en Salamanca, Feixoo presentará un decálogo de ideas que tamén poderían servir para afrontar o reto demográfico. No entanto, a principal preocupación do presidente é que o Goberno español "siga traballando" para que chegue un maior número de vacinas ao estado, de maneira que a subministración dos remedios fronte á Covid-19 se acelere. Outra das peticións que pensa facer é se amplíe o uso de Janssen a máis xente porque "o protocolo español é máis cauto do que determina a propia ficha técnica do fármaco". Neste sentido, Feixoo sostén que a recomendación permite que se inocule a persoas maiores de 18 anos pero a Estratexia Nacional de Vacinación só admite o tratamento en certos colectivos. A vacinación nas menores En liña con esta preocupación pola campaña de vacinación, tamén quere que se planifiquen os próximos meses. A Xunta considera que a posíbel necesaria administración dunha terceira dose ou o resultado dos ensaios clínicos de uso dos medicamentos en menores de 12 anos condicionarán "enormemente" o futuro do dispositivo, tanto desde o punto de vista dos recursos humanos como desde o loxístico. Feixoo incidirá en que o tratamento das crianzas e adolescentes terá "un gran impacto na organización dos protocolos dos centros educativos, polo que o Goberno central e as Comunidades deberían comprometerse a pechar no mes de agosto un calendario estimado nestes ámbitos para que os servizos sanitarios e os educativos poidan "planificar con antelación" a organización destes procesos. Outra das ideas para as que quere acadar apoios é a creación dun sistema de código QR que permita analizar os certificados dunha forma máis sinxela e rápida, "así como avisar da súa caducidade pasados os seis meses ou mostrar a validez das probas PCR ou antíxenos realizadas nas 48 ou 72 horas previas". Unha das propostas estrela será a de crear unha lei de pandemias, toda vez que se vai retirar o recurso pola posíbel inconstitucionalidade da Lei Galega de Saúde. Economía e demografía No que se refire á vertente económica, pedirá maior "transparencia" co reparto dos fondos europeos Next Generation e que os diferentes territorios xestionen o 50% do mecanismo de Recuperación e Resiliencia. Así mesmo, o dirixente galego exporá que Goberno estatal e territorios acorden fixar en breve os criterios de preparación e selección das candidaturas nos proxectos público-privados e nos de carácter estratéxico (Perte). Xa a nivel demográfico quere que se retome o diálogo dunha estratexia global. En décimo lugar solicitará que os territorios sexan potenciais beneficiarios das subvencións para proxectos innovadores de transformación territorial e loita contra o despoboamento que está a deseñar o Ministerio de Transición Ecolóxica e Reto Demográfico.


A visita a Madrid esta semana dos homes de negro para avaliar se España cumpre coas esixencias da Gran Banca (escribo ese nome e decátome de que parece unha secta: que carallo, son unha secta) para seguir adiante co rescate, evidencia moitas cousas, entre outras a falta de respecto absoluto que nos teñen ao común da cidadanía, porque non parece de recibo que sendo o asunto tan grave (afecta á vida de moita xente), decidan bautizalo cun nome tan parvo. Se non fose porque non ten puta graza, reiriámoslle a brincadeira. Mais tampouco sorprende: falan con absoluto impudor de Banco Malo e quedan tan anchos... A visita a Madrid esta semana dos homes de negro evidencia a falta de respecto absoluto que nos teñen ao común da cidadanía Mais non é disto do que quero falar, senón da visita en si mesma, que deixa claro que nós, a cidadanía, xa non pintamos nada no conxunto da toma de decisións. Deciden os bancos, deciden os partidos políticos, nin sequera deciden os seus militantes, senón ás súas cúpulas dirixentes por moi democrático que se queira presentar o proceso. E deciden os grandes medios de comunicación Deciden os bancos, deciden os partidos políticos, nin sequera deciden os seus militantes, senón ás súas cúpulas dirixentes por moi democrático que se queira presentar o proceso. E deciden os grandes medios de comunicación por moito que se queira crer que expresan o sentimento dos seus lectores e lectoras; expresan e defenden, no básico os intereses dos seus anunciantes ou, peor, os dos grupos de poder político que a través do control económico garanten os seus ingresos e, xa que logo, a súa supervivencia. O que estou a escribir é absolutamente terrible porque implica aceptar que a democracia, no seu sentido máis superficial, en realidade non existe máis que como aparencia, como decorado, como atrezo, como ritual. Aqui quen manda é quen ten o poder (semella unha parida o que veño de escribir, pero non o é, porque o poder non o detenta quen debería). E os que teñen o poder son os que son. A saber: A sectaria Banca Mundial, non a cidadanía. A democracia, no seu sentido máis superficial, en realidade non existe máis que como aparencia, como decorado, como atrezo, como ritual A troika, que non é un baile ruso (oxalá) senón un grupo de xente que están aí postos polos Señores dos Cartos, co único obxectivo de maximizar beneficios para as xentes para as que traballan, e cunha única idea fixa a implantar: despidos masivos, desaparición da clase media, fomento da escravitude. Están para salvar os bancos, nunca as persoas. As persoas son o último. De feito, odian a xente. Son zombis. Asesinos aínda que non disparen nunca. A troika si goberna, non a cidadanía. O FMI, que non é unha serie televisión de forenses, senón un clube perverso organizado moi ben para que todas as decisións que sé tomen a nivel político, económico ou social, respecte os beneficios estremos dos que xa son os donos absolutos do capital. Mamda o FMI, non a cidadanía. E mandan outros moitos máis, con outros nomes pero que veñen sendo sempre os mesmos, coma por exemplo, o Mecanismo Europeo de Estabilidade, que tamén estaban nesa xuntanza dos men in black, que, en efecto, fan a nosa vida moito máis escura. Todos eses mandan. Nós, dende logo, non.


Os socialistas critican a falta de resposta á súa proposta programática e os seus interlocutores din que o presidente quere ir directamente a novos comicios o 10 de novembro se fracasa a investidura A quinta reunión de Pedro Sánchez e Pablo Iglesias para negociar a investidura e continuidade do primeiro na presidencia do Goberno rematou este martes sen ningún avance. Os dous dirixentes estiveron xuntos no Congreso algo máis dunha hora e media, pero o encontro foi un fracaso: "Pedro Sánchez trasladounos que levará ao país a eleccións se non conta con apoios na investidura de xullo", aseguran fontes de Unidas Podemos. Pola súa banda, a vicesecretaria xeral do PSOE, Adriana Lastra, lamentou nunha comparecencia ante os medios que Iglesias non respondese ao documento programático que aprobou este luns a executiva socialista: "A Iglesias interésanlle máis os nomes do Consello de Ministros que as políticas a desenvolver", di Lastra."Os cidadáns non entenderían un bloqueo. Non hai unha alternativa viable. Se houbese vontade, poderiamos entendernos", defendeu a número dous de Pedro Sánchez, que se reúne tamén este martes con Pablo Casado para reclamarlle que facilite a gobernabilidade. "O que estamos a dicir é que o que queremos é que senten a negociar en base a un acordo programático, institucional e parlamentario. Dixéronnos que non", sentenciou Lastra, que asegurou, ademais, que "non hai segundas oportunidades" en referencia a unha posible investidura en setembro se a votación xa prevista para o 23 de xullo falla. Se é así, habería novas eleccións xerais o 10 de novembro. "Pedro Sánchez trasladounos que levará ao país a eleccións se non conta con apoios na investidura de xullo", din fontes de Unidas PodemosIglesias non compareceu esta vez ante os medios de comunicación tras a reunión, como si fixo en senllos encontros publicitados o 7 de maio e o 11 de xuño. Pero si deu unhas breves declaracións ás cámaras de televisión que esperaban no corredor: "Máis tarde ou máis cedo convenceremos ao PSOE de que se mova e de que teñen que ser flexibles". O secretario xeral de Podemos asegurou que a súa formulación "é clara, o que necesita España é un Goberno de coalición de esquerdas". E insistiu: "Esperamos convencer ao PSOE de que flexibilice a súa posición e se abra a unha negociación integral de Goberno".As posicións de ambos mantivéronse enfrontadas sobre a composición do Executivo. "Non é sensato que o PSOE actúe coma se tivese maioría absoluta cando non a ten", apuntan desde o grupo confederal: "Non é coherente buscar por igual apoio na esquerda e na dereita. A xente merece certezas e garantías".En Podemos dan por feito desde hai semanas que Sánchez non ten intención de negociar e a reunión deste martes confirmou esta idea. "Non é serio ir a unha investidura sen lograr apoios e ameazar cunha repetición electoral", aseguran desde o partido. Lastra negou rotundamente que Sánchez se pronunciase neses termos, do mesmo xeito que asegurou que é outra "falsidade" que o presidente en funcións ofrecese dous ministerios ao grupo confederal no seu primeiro encontro en maio, como deslizou Iglesias nunha entrevista en Telecinco."Pedimos a Pedro Sánchez que flexibilice a súa posición e negocie desde xa un acordo integral de coalición de esquerdas sen liñas vermellas que inclúa o programa, os equipos e a estabilidade parlamentaria", resolven os de Iglesias."A Iglesias interésanlle máis os nomes do Consello de Ministros que as políticas a desenvolver", lamenta a vicesecretaria xeral do PSOE, Adriana LastraLastra sinalou que o documento presentado este martes "non é a primeira proposta" que se lle fai chegar a Unidas Podemos. "Propuxemos un acordo de programa e non obtivemos resposta. Propuxemos un acordo institucional no que Unidas Podemos é o socio preferente e non obtivemos resposta. Propuxemos unha comisión de seguimento do acordo e tampouco. Pedímoslle que propoñan nomes de persoas independentes de recoñecido prestixio. E tampouco recibimos resposta", sinalou Lastra.A vicesecretaria xeral do PSOE sostivo que "os cidadáns non entenderían un bloqueo" político e reiterou que Pedro Sánchez só vai presentarse á investidura prevista para este mes de xullo. "Non hai alternativa viable" á presidencia de Sánchez. "Se houbese vontade, poderiamos entendernos", lamentou. Lastra acusou a Iglesias de "negarse a constituír os equipos de negociación" porque "antepón os nomes aos contidos". Sánchez designou ao seu equipo negociador este luns, xusto dúas semanas antes de que comece a sesión de investidura. Á saída da reunión, Iglesias sinalou ante os medios de comunicación que "antes ou despois o PSOE rectificará". Lastra respondeu: "Non haberá cambio de aquí a setembro se eles non queren". Visiblemente molesta, a número dous socialista resolveu a súa rolda de prensa: "A reunión foi infrutuosa. A Pablo Iglesias interésanlle máis os nomes do Consello de Ministros que as políticas".O candidato socialista rexeita a incorporación de membros de Unidas Podemos ao Consello de Ministros máis aló de suxerencias de "independentes de recoñecido prestixio". Iglesias, pola contra, esixe proporcionalidade no gabinete do presidente. Ambos aseguran dar pasos e acúsanse mutuamente de manter posicións enrocadas. Na súa única entrevista desde o 28A, Sánchez deixou claro que o conflito territorial é a "diferenza de fondo" que lle impide aceptar un Goberno de coaliciónNa súa única entrevista desde o 28A, Sánchez deixou claro que o conflito territorial é a "diferenza de fondo" que lle impide aceptar un Goberno de coalición, a pesar de que en campaña electoral abriu a porta para incorporar a Podemos ao Executivo. Iglesias comprometeuse a actuar con "lealdade" no tema catalán e mesmo a deixar por escrito que secunda as propostas do PSOE neste asunto. Pero Lastra asegurou que non o considera "un paso adiante" senón unha "obviedade". Con este panorama, a dúas semanas da investidura, a ruptura entre Sánchez e Iglesias é total, aínda que os socialistas sosteñen que Unidas Podemos segue sendo o seu "socio preferente". Mentres Iglesias asegura que o PSOE cambiará de posición, Lastra pecha a porta: "Eu o que espero é que Unidas Podemos sente a negociar ese acordo, pero se non hai acordo programático só haberá unha investidura, porque non vai haber cambio de aquí a setembro".


Summary: As piraguas voltaron a Castrelo de Miño. Esta fin de semana tivo lugar nas augas do seu encoro o Campionato de Inverno 2022.

A tempada galega de piragüismo comezou esta fin de semana co Campionato de Inverno 2022 que tivo como escenario o encoro de Castrelo de Miño. Sobre unha distancia de 5.000 metros disputáronse as categorías Xuvenil, Sénior e Veterano. Os resultados confirmaron o bo momento que pasa este deporte acuático. Un exemplo foi a actuación de Diego Romero, do Breogán do Grove, que repite por oitava vez un primeiro posto acadando o título de campión de inverno en C1 sénior por diante do seu compañeiro de equipo Tono Campos e Fernando Busto que viste a camiseta da formación As Torres Romaría Viquinga. A mesma sorte tivo María da Pena do E. P. Cidade de Pontevedra levándose a vitoria na individual feminina de canoa, o segundo posto sería para Jenifer Casal tamén do conxunto pontevedrés, mentres que Carla Sieiro, do Piragüismo Poio, foi terceira. Xa nos kaiak sénior masculino, a vitoria foi para o padeeiro tudense do Piragüismo Olívico Iván Alonso, despois de superar nun esprinte a Joaquín Iglesias do Piragüismo Verducido, e deixar en terceiro lugar ao deportista do Club de Mar Ría de Aldán, Diego Dacosta. Na competición feminina de kaiak, Tania Álvarez, do Breogán, gañaba a súa carreira con solvencia, nun podio no que tamén estiveron Leticia Piña do Kaiak Tudense e Araceli Menduiña do Ría de Aldán. Categoría Sub-23 A categoría Sub 23, cun alto nivel de participación, deixou como vencedores a Manuel Fontán, canoista do Náutico O Muiño na proba de C1; o segundo e terceiro lugar do podio ocupárono Diego Domínguez do Breogán e Jaime Duro do E. P. Cidade de Pontevedra. No apartado feminino, María Pérez do Náutico O Muiño gañou con claridade aos seus rivais en C1. Por detrás da padeeira de Ribadumia, cruzaban a liña de chegada Lucía Graña do E. P. Cidade de Pontevedra e Cristina Soutelo do Kaiak Tudense. En kaiak, Irene Latexe, do Ría de Betanzos, lograba o triunfo por diante de Lara Feijoo e Lucía Soutelo do Kaiak Tudense que chegaban en segundo e terceiro lugar. O Naval de Pontevedra tería como protagonistas a Felipe Dobarro e Manuel Rivas na regata de kaiak, ambos disputáronse o triunfo nun duro esprinte que gañou Dobarro, o terceiro na meta sería David da Rocha do Kaiak Tudense. Categoría xuvenil e veterana Na xuvenil, Martín López. do Cabanas KDM, levou o ouro por diante de Mauro Domínguez do Piragüismo Verducido e Iker Veiga do Náutico Firrete. Pedro Torrado, do club As Torres, gañou na modalidade de canoa por diante de Mauro Pardavila, do Náutico Rodeira, e David Bautista do E. P. Cidade de Pontevedra. Pola súa banda Antía Landeira do Naval de Pontevedra venceu en kaiak feminino, a padeeira do Verducido Ánxela Fontán foi segunda e en terceiro lugar chegaba Uxía Rodríguez do Kaiak Tudense. En canoa feminina os dous primeiros postos foron para Valeria Oliveira e María Rodríguez do Piragüismo Poio, mentres que Noa Conde do E. P. Cidade de Pontevedra sería terceira. Na categoría veterana salientar as vitorias de Adrián Jubón (Fluvial de Lugo) e Yaiza Iglesias (Kaiak Vigo). Por último, Marcos Terzado, do Vilaboa, gañou en sénior de Paracanoe e Gloria Cousillas, do Fluvial Avión, en sénior, e Xoana Raimúndez, do Vilaboa, en Sub 23.


Summary: A Federación Automobilismo retira un galardón á axente que intentou suicidarse no cuartel de Pontedeume, acción que a súa familia atribuíra ás coaccións pola súa condición sexual. A parella e a Unión de Gardas Civís culpan os "poderes ocultos" do corpo da retirada do recoñecemento.

Presións para que Vanesa non sexa recoñecida. Así o asegura a súa familia e a Unión de Gardas Civís (UGC). A Federación Galega de Automobilismo (FGA) retirou a axente Vanesa Fraga un galardón que lle concedera en setembro de 2015 pola súa actuación tras o grave accidente do Rally da Coruña. A Federación de Automobilismo retiroulle o premio á axente logo de, segundo a UGC e a familia, as "presións e ameazas de altos mandos" Nun comunicado, a familia desta garda civil asegura que esta sorpresiva retirada do recoñecemento é debido ás presións que a axente segue a recibir dos altos mandos da benemérita. Vanesa Fraga intentou suicidarse na casa cuartel de Pontedeume, segundo denunciou, polo tratamento e as coaccións homófobas que o capitán da comandancia da localidade lle realizaba pola súa condición de lesbiana. A UGC asegura agora tamén nun comunicado que "os poderes ocultos da Garda Civil seguen cunha campaña preocupante de desprestixio á súa persoa, ademais de poñer evidentes freos na consecución de recoñecementos públicos". Segundo a familia da axente e a UGC, Iván Corral, presidente da FGA, anunciou ao responsable do sector de tráfico do corpo que Vanesa fora a elixida pola xunta directiva para recibir a Mención Presidente 2015 "pola súa actuación auxiliando os feridos e axudando os equipos médicos" durante o tráxico accidente de Carral. "Os poderes ocultos da Garda Civil seguen cunha campaña preocupante de desprestixio cara á súa persoa" Un documento oficial da FGA -que se pode ver nesta nova- volvía informar o 12 de decembro deste galardón a Vanesa Fraga, así como a web da mesma Federación, poucos días despois que a axente se disparara, o 8 de decembro de 2015. Tan só un mes despois, a idea de darlle o premio desapareceu e o recoñecemento recaue no xeneral xefe da Garda Civil, José María Feliz Cadenas, tal e como se indicou noutro documento o 29 de xaneiro. A familia de Vanesa reclama explicacións e advirte que fontes confidenciais da Garda Civil aseguran que todo é debido a "presións dos altos mandos" do corpo. Ademais, a secretaría provincial da UGC asegura que tanto a organización como os avogados mantiveron unha conversa coa parella da axente afectada, onde lles aseguraría que un representante da FGA lle confirmaría ter recibido "ameazas e presións de tal magnitude por parate dos altos mandos da Garda Civil que desde a Federación decidiron non entregar o premio para evitar represalias". Unha fonte confidencial da Federación tería asegurado que a Garda Civil presionou para que se retirase o premio Segundo a muller, estes cargos da Garda Civil presionaron tamén para que Vanesa renunciase ao convite que lle foi enviado para acudir á gala onde se concederán os diferentes galardóns e que está prevista para o vindeiro sábado 13 de febreiro en Santa Comba. "Van ir altos mandos da Garda Civil e a presenza de Vanesa íaos enfadar", asegura que lle manifestaron de forma confidencial desde dentro do corpo. A UGC non descarta emprender accións legais ante a "pouca ou nula altura ética e moral" dos mandos da Garda Civil A UGC cre que as "evidencias" son "tan palpables e con prácticas tan condenables" que xa puxeron a traballar os seus servizos xurídicos para que se aclaren uns feitos que cualifican de "pouca ou nula altura ética e moral por parte dos que representan un corpo policial tan prestixioso e eficaz". "Permiten por omisión ou desinterese que isto siga acontecendo", explica, tras adiantar que non descartan levar a cabo accións legais para "protexer a honra da nosa compañeira e para aclarar calquera situación que puidese derivar en ilícito penal". Mentres, Vanesa Fraga recupérase das graves feridas e a súa familia insiste en que foi presionado e vítima do odio pola súa condición sexual logo de anunciar que ía casar con outra muler. Logo deste incidente, a Asociación Unificada de Gardas Civís volvera criticar a escasa efectividade dos protocolos antisuicidio do corpo e censurou as medidas de prevención insuficientes. A investigación xudicial sobre o acontecido aquel mes de decembro continúa aberta. Entidades de apoio ao coletivo LGTB manifestáranse diante do cuartel do Garda Civil de Pontedeume onde residía Vanesa e advertiran de que a axente sufrira acoso pola súa condición sexual e lembran que casara coa súa compañeira unha semana antes do suceso.


Summary: O Pan-Euro achegará até a cidade herculina máis de 500 deportistas.

O fútbol gaélico, o único deporte no que a selección galega pode competir oficial e internacionalmente, continúa o seu crecemento; nesta ocasión da man da principal competición continental de clubs, o Paneuropeo, que terá lugar na Coruña o 15 de outubro. Organizado por Fillos de Breogán, o conxunto gañador da modalidade feminina do Pan-Euro na súa última edición, en 2019, as sedes escollidas para o desenvolvemento da competición serán a Cidade Deportiva Arsenio Iglesias, os campos de fútbol de San Pedro de Visma e o Estadio de Elviña. A presidenta do conxunto herculino, Paula López, explica a Nós Diario que tiñan "apalabrado" o torneo desde o ano 2020, pero que non se puido levar a cabo "por causa da pandemia" da Covid-19. Con respecto á transcendencia da proba, López estabelece unha comparación coa Champions League de fútbol porque "é o torneo de clubs máis importante a nivel europeo". Porén, tamén traza unha distinción, pois "o Paneuropeo tamén sería a Europa League [a segunda proba máis relevante], xa que está estruturado nunha categoría principal (Championship), a Intermediate -modalidade na que Fillos de Breogán levantou o título feminino en Viena '19 após derrotar na final París Gaels por 12 a 9- e a Júnior". "O obxectivo deste sistema é que toda a xente que vaia competir se estea xogando algo", engade. 50 equipos de 20 países diferentes A organización aínda non está en condicións de confirmar con exactitude o nome de todos os equipos participantes, pero lembra que na pasada edición "participaron 700 deportistas e arredor de 50 conxuntos de 20 países como Luxemburgo, Polonia, Holanda, Bélxica, Francia, Austria, Alemaña ou Eslovaquia". A pesar do elevado número de partidos previstos, o Paneuropeo levarase a cabo nunha única xornada, o que suporá un "importante esforzo" para o Fillos de Breogán, que considera que o seu triunfo en 2019 tivo moito peso á hora de que aceptaran a candidatura herculina para organizar a Champions League do fútbol gaélico.


Summary: Migallas Teatro vén de lanzar á Rede o primeiro dos catro programas humorísticos que debullarán os resultados da xestión do PP na Xunta na pasada lexislatura.

O primeiro vídeo, conducido por un clon de Mariano Rajoy, repasa os "logros" do Goberno de Feijóo en materia educativa. No mesmo, en chave de parodia enumeranse algúns dos principais indicadores dun balanzo moi discutido pola comunidade educativa que ao longo destes tres anos e medio protagonizou masivos procesos mobilizadores. As próximas entregas abordarán a situación da sanidade, dos servizos sociais, da economía e a cultura.


Summary: A asociación que naceu en 2009 co obxectivo de organizar o Laboratorio Audiovisual de Vedra (LAV) realizará o 23 de febreiro un mercado para intercambiar, mercar e vender produtos de segunda man máis ou menos relacionados co audiovisual. A fin de semana anterior terá lugar a Mostra Audiovisual LAV013.

Traballar desde o rural para difundir o audiovisual foi un dos obxectivos cos que naceu no 2009 a Asociación Senunpeso. Na edición deste ano recollen unha proposta moi orixinal: un mercado no que trocar, mercar e vender produtos de segunda man máis ou menos relacionados co audiovisual. A participación é de balde e calquera pode achegar aparellos tecnolóxicos que teña na súa casa (cámaras de foto e vídeo, reprodutores de audio ou vídeo, computadores, pantallas, adaptadores, cables, complementos...), CDs, vinilos, DVDs, cintas VHS e casettes, mesmo roupa susceptíbel de empregarse para o cine. A xornada vaise realizar no Centro Social da Terceira Idade de Vedra o sábado 23 de febreiro de 16:30 a 21 horas. No mercado tamén haberá música (Malasombra e a Requinta da Laxeira), charlas (Paulo Rubido falará de "Enerxía senunpeso", O Zulo sobre "Redes libres: internet senunpeso" e César Lema sobre "Calorías, vatios, e outras formas de gastar os cartos"), teatro con Simone Negrín e monólogos con Avelino González e Carlos Santiago. Calquera pode achegar desde cámaras de foto e vídeo até vinilos, DVDs ou mesmo roupa susceptíbel de empregarse para o cine. Mostra Audiovisual LAV013 A fin de semana anterior terá lugar a Mostra Audiovisual LAV013, tamén no Centro Social da Terceira Idade de Vedra. O sábado 16 de febreiro proxectaranse as pezas "A Wonderful Mission", de Fernando Lema e Pallasos en Rebeldía; "Nebra", de Marisa Otero; e "Dez centímetros máis perto do ceo", de Raquel Rey. O domingo 17, trala entrega de diplomas, presentarase e proxectarase a curta "Unhas clases do social a tempo", de Pablo Cacheda. Todos estes traballos contan nos seus equipos con ex alumnos do LAV. Obradoiros O LAV013 inclúe dez obradoiros de formación audiovisual: o intérprete ante a cámara, documental web, vídeo de combate, loita escénica, podcast e radio en Internet, videoclips, son en producións audiovisuais, dirección artística low cost, animación stop motion e obradoiro para alumnado da ESO. Todos eles realizaranse na fin de semana do 16 e 17 de febreiro, cunha duración total de 14 horas e 15 prazas por curso. Neste momento están esgotadas as prazas en catro destes cursos. .


Summary: O portavoz nacional, Antón Sánchez, falou no acto da organización polo Día da Patria, que decorreu na Coruña e no que se rendeu homenaxe aos asasinados e represaliados polo franquismo.

Anova elixiu a cidade da Coruña para facer os seus actos conmemorativos polo Día da Patria Galega. Simpatizantes da organización acudiron ao campo da Rata para asistir á ofrenda ás vítimas do fascismo "nun tempo de ameaza da ultradereita". Porén, tamén houbo espazo para a autocrítica. Neste acto solemne, no que se reivindicaron "os dereitos sociais e nacionais", interviu o portavoz nacional da formación política, Antón Sánchez, que destacou o "simbólico" do lugar escollido este ano. A Covid-19 fixo que a cita cambiara de Compostela a A Coruña, pero recordando as persoas represaliadas polo fascismo "polas súas diferentes ideoloxías", Sánchez dixo querer "seguir a súa estela", no que á defensa das crenzas dunha e dun se refire. Malia que o acto era unha celebración do Día da Patria Galega e daquelas persoas que faleceron inxustamente, no decorrer do mesmo tamén houbo tempo para falar dos resultados das eleccións galegas do pasado 12 de xullo. "Temos que facer unha fonda reflexión e autocrítica e definir os nosos erros", recoñeceu o voceiro nacional. A idea é seguir loitando pero sempre dende "o espírito construtivo". Críticas ao PP Doutra banda, o político rexeitou o discurso de que nos comicios á Xunta da Galiza deuse unha vitoria "da moderación e a volta á normalidade política". Sánchez pensa que as protestas cidadás e os apuros económicos, só por pór algúns exemplos, de que non hai normalidade. "Hai un goberno que permite a corrupción máis absoluta, que permite o saqueo dos aforros das galegas e dos galegos, que deixou privatizar a AP-9, Endesa ou Inespal", subliñou. Por iso, alén dos resultados de Anova, quere seguir a traballar para ofrecer unha alternativa. "Temos motivos para seguir no político", resumiu.


Summary: As bonificacións ás grandes consumidoras súmanselle os 172 millóns en compensacións por custos de CO2 nun real decreto que prevé ser aprobado en marzo.

No vindeiro marzo, logo de máis dun ano de espera, o Ministerio de Industria prevé aprobar o Estatuto do Consumidor Electrointensivo, real decreto ansiado polas grandes empresas consumidoras, moitas delas en Galicia como a de Alcoa na Mariña. Segundo adiantou este luns o Goberno central, beneficiará unhas 600 compañías no Estado --máis de trinta con sede en territorio galego-- cun apoio total de 262 millóns de euros. O estatuto achegará 90 millóns en bonificacións ás grandes consumidoras, que se lle suman aos 172 millóns en compensacións por custos de CO2Serán 90 millóns de euros a través de bonificacións dun 85% nos cargos das facturas de consumo, ao que haberá que sumarlle as compensacións por custos de CO2, que están situados a tal hora nos 172 millóns de euros e que prevén manterse ou mesmo aumentar nos vindeiros anos. Segundo adiantou o Ministerio de Industria, o estatuto sairá a audiencia pública este martes e será aprobado xa en marzo, de maneira urxente e sen pasar pola Comisión Nacional dos Mercados e a Competencia (CNMC), logo de que recibise o visto e prace da UE. Así, con este estatuto, as industrias grandes consumidoras terán unha bonificación do 85% nos cargos que destinan a financiar os custos das renovables, a coxeración de alta eficiencia e os extracustos dos territorios non peninsulares. A cantidade seralles devolta ás empresas con cargo aos orzamentos de Indutria e non terá recpercusión no recibo do resto de consumidores. Serán, segundo os cálculos, uns 90 millóns a devolver. Ademais, o estatuto incorpora un mecanismo polo que a Compañía Española de Seguros de Crédito á Exportación (Cesce) cubrirá cun fondo e outras garantáis os acordos bilaterais de compravenda de enerxía a longo prazo. A idea do Goberno central é fomentar estes contratos a longo prazo con renovables a través das garantías que agora as empresas non teñen e que implicarán polo menos cinco anos e un 10% do seu consumo anual. As que xa non serán o mesmo serán as poxas de interrompibilidade, que cada vez sacaban menos megavatios e menos compensacións para as empresas. Haberá un novo mecanismo. Segundo explica o Ministerio de Industria, a diferenza entre o que pagan as grandes industrias electrointensivas no Estado e as de varios países europeos podería reducirse ata un 25%. Na actualidade, estas firmas en Alemaña ou Francia paga entre 10 e 17 euros/MWh menos pola electricidade que as españolas. As compañías beneficiarias, máis de 600 no Estado, consomen uns 40.000 GWh ao ano, o 17% de toda a demanda estatal.


Summary: O 17º Ribeira Sacra regresa a espazos naturais e patrimonais de Monforte e Sober do 27 ao 29 de xullo e mais do 3 ao 5 de agosto

No verán de 2017 naceu en plena Ribeira Sacra un festival ben especial. Adegas, adros, miradoiros a centos de metros que se alzan sobre os canóns do Miño e do Sil ou o nobre espazo monumental de San Vicente do Pino tornaron en espazos de música e gastronomía que fixeron da estrea un éxito na resposta do público desta cita itinerante entre Monforte e Sober. Tal foi o bo regusto que neste 2018 o festival regresa e faino conservando o nome, 17º Ribeira Sacra -dezasete son os graos de pendente a partir dos que a actividade vitícola é considerada de risco- pero en versión estendida, pasando dunha fin de semana a dúas: a derradeira de xullo e a primeira de agosto. A organización desta "maridaxe de día e noite, música, viño, gastronomía, patrimonio e natureza" traballa xa na segunda edición e ofrece xa un dos pratos estrela do menú. Á Ribeira Sacra chegarán Woods, a banda estadounidense que chegarán a Galicia cos temas do seu último traballo publicado, Love is love. O álbum, cunha dose de "folk fantasmagórico" e outro tanto de rock, está inzado de melodías que o grupo concibiu como unha "resposta emocional" á vitoria de Donald Trump nas eleccións presidenciais do seu país. Un aquel de retruque indie ao home laranxa. O festival regresa a espazos naturais e patrimonais de Monforte e Sober do 27 ao 29 de xullo e mais do 3 ao 5 de agosto O grupo de Brooklyn e a súa experiencia musical tras unha decena de discos publicados son a primeira das "sorpresas" do programa do Festival, que está a piques de poñer á venda os primeiros abonos mentres vai amosando, aos poucos, o resto de pratos do seu menú musical e mais do gastronómico. Prepáranse, avanzan, "catas de viños, directos en catamaráns e adegas, visitas guiadaso, roteiros e cociña de autor", todo isto dividido nas devanditas dúas fins de semana: do 27 ao 29 de xullo será a quenda para as "experiencias musicais para sentir o territorio" e do 3 ao 5 de agosto chegarán concertos en directo "exclusivos en espazos patrimoniais". Como en 2017, Sober e Monforte serán os eixos do 17º Ribeira Sacra. Durante o día a música soará nos escenarios sobereses e cando caia a noite, no monfortino. A oferta musical, resaltan dende a organización, complétase con "ventos exclusivos ligados á cultura do viño e á paisaxe", o que o torna nunha "oportunidade de deixarse fascinar por un dos segredos mellor gardados da paisaxe galega". Na súa primeira edición estes espazos singulares xuntaron nomes de referencia da escena musical galega e internacional como The Magic Numbers, Iván Ferreiro, Sumrrá, Ángel Stanich ou Novedades Carminha


Summary: Dende 1976 arderon en Galicia máis dun millón e medio de hectáreas de monte. A Xunta prohíbe "ata nova orde" as queimas controladas polas condicións meteorolóxicas tras arderen máis de 150 hectáreas na provincia de Ourense dende a pasada fin de semana. Os incendios queimaron 21.000 hectáreas en Galicia durante 2016

Algo máis de 1,6 millóns de hectáreas. É a superficie que os incendios forestais arrasaron en Galicia nos últimos corenta anos, dende o inicio da vixente serie histórica en 1976 -as previas son moi limitadas- e ata o pasado 2016, exercicio do que o Ministerio de Agricultura pechou xa o balance provisional con datos fornecidos pola Administración autonómica, aínda que a Xunta aínda non os difundiu oficialmente -non adoita facelo ata a aprobación do plan contra incendios do ano seguinte-. Isto supón que nas últimas catro décadas ardeu o equivalente á máis da metade do territorio galego. O máis de millón e medio de hectáreas que arderon dende 1976 equivalen a algo máis do 55,5% do territorio da Galicia actual, pero a incidencia do lume non é homoxénea en todo o país. Boa mostra disto son os datos máis recentes, os do ano pasado: máis da metade das hectáreas ardidas, case 11.400, situáronse na provincia de Ourense, que concentrou catro dos oito grandes incendios forestais dese ano -os superiores a 500 hectáreas. Neses catro episodios -en Entrimo, Cualedro, Oímbra e Muíños- arderon 6.698 hectáreas, segundo os datos do Ministerio. A contorna da Barbanza ou o Baixo Miño tamén sufriron especialmente o impacto dos incendios, mentres que na Mariña lucense, como adoito, apenas ardeu o monte. Aínda que as máis de 21.000 hectáreas ardidas en 2016 son o segundo peor balance anual dende a gran vaga de lume do 2006 os datos acumulados amosan ás claras un descenso moi notable na superficie afctada polas lapas dende que a Xunta, a comezos dos anos 90 do século pasado, comezou a contar cun dispositivo contra incendios de seu. Así, do récord de case 200.000 hectáreas ardidas en 1989 pasouse a un escenario no que só se superaron as 40.000 hectáreas anuais en seis ocasións en case trinta anos: 1995, 1998, 2005, 2006 e 2011. Na última década percíbese, ademais, unha caída moi significativa no número de incendios: de case 12.000 en 2005 a 2.400 en 2016. Dende principios dos 90 superáronse as 40.000 hectáreas anuais ardidas en cinco ocasións e percíbese unha notable caída no número de incendios Dende o inicio deste século destacan especialmente o número de hectáreas ardidas en tres anos: 2005 -case 60.000-, 2011 -máis de 40.000- e, moi especialmente, o ano 2006, cando o balance final dun exercicio marcada pola dura vaga de incendios do verán finalizou con case 96.000 hectáreas afectadas polas lapas, máis da metade de monte arborizado. O ardido naquel ano foi, no entanto, menos do avanzado en pleno verán polo daquela líder da oposición, Alberto Núñez Feijóo, que baseándose en mapas dunha web especializada en cartografía afirmou, na recta final da vaga de incendios, que o lume levara por diante naquel verán máis de 175.000 hectáreas. Con intensidade variable en función da virulencia de cada vaga de incendios, factor no que a meteoroloxía segue a ter unha influencia determinante -o chuvioso verán de 2014, por exemplo, deixou o balance anual de hectáreas queimadas en pouco máis de 2.000-, os incendios están acompañados cada ano pola controversia política e o debate sobre a efectividade e xestión do dispositivo. Así, o persoal segue a reclamar estabilidade laboral, un mando único, a preponderancia do público sobre as empresas privadas do sector e unha adaptación á "desestacionalización" do lume, toda vez que os outonos e invernos con poucas precipitacións veñen traendo consigo incendios de relevancia fóra da habitual temporada de incendios. Queimas prohibidas ata nova orde Tras arder unhas 400 hectáreas durante o inverno os incendios da pasada fin de semana queimaron máis de 150 na provincia de Ourense O inicio deste 2017 foi unha boa mostra desa desestacionalización dos incendios. Así, despois dun mes de xaneiro cunha media de catro incendios ao día e tras un inverno no que só en Ourense arderon unhas 400 hectáreas de monte -a cifra é unha estimación, xa que a Consellería de Medio Rural ten como norma xeral dende 2009 non facer públicos os incendios inferiores ás 20 hectáreas-, dende este luns, 10 de abril, e "ata novo aviso" a Xunta decidiu prohibir as queimas agrícolas e forestais controladas por mor da previsión de altas temperaturas e fortes ventos. Esta prohibición das queimas chega nun contexto no que, só na fin de semana, tres concellos da provincia de Ourense rexistraron incendios con máis de 150 hectáreas ardidas. Así, segundo datos de Medio Rural, en Lobios arderon dende a tarde deste domingo unhas 100 hectáreas nun incendio que a primeiras horas do luns seguía activo. En Carballeda de Avia un incendio xa extinguido queimou 20 hectáreas na parroquia de Vilar de Condes e en Vilariño de Conso outro incendio arrasou 34 hectareas de monte raso na parroquia de Sabuguido.


Summary: O Gaiás acollerá o vindeiro sábado 28 de xuño unha xornadas de debate sobre Malditos, transgresores, inadaptados… A excentricidade como pauta de vida, coa participación de Vicente Molina Foix ou Bieito Iglesias. Trátase da derradeira cita do ciclo Nexos

A Cidade da Cultura acollerá o vindeiro sábado 28 de xuño, no marco do ciclo Nexos, unha xornada de debate sobre Malditos, transgresores, inadaptados… A excentricidade como pauta de vida, que o pasado mes de maio tivera que ser adiada ante a ausencia de Vicente Molina Foix. O escritor será un dos participantes nunhas actividades que comezarán ás 12 do mediodía no Centro de Innovación Cultural, e que tamén contarán coa palabra de Bieito Iglesias. Ademais, Maite Dono, poeta, cantante e actriz, realizará unha perfomance poética, na que mesturará texto e son dunha maneira improvisada. Participarán Vicente Molina Foix ou Bieito Iglesias A sesión estará dedicada "a eses artistas do século XX que encaixan nesa estirpe de seres escuros, malogrados, incomprendidos, devotos dos camiños do exceso e con escaso apego á saúde". Mártires do rock, desde Janis Joplin a Kurt Cobain, de Sid Vicious a Amy Winehouse, e tamén poetas como Baudelaire, o Conde de Lautréamont ou Leopoldo María Panero. "Vidas tráxicas e bohemias coas que se podería debuxar un santoral negativo", engádese dende a organización do ciclo. A asistencia é de balde, previa inscrición a través da web do evento. De forma paralela, nenos de entre 5 e 12 anos poderán achegarse ao tema do maldistimo nas artes a partir das obras O Retrato de Dorian Gray, Frankestein e Drácula como expoñentes universais do concepto romántico de maldistismo. A sesión infantil comezará cunha sesión de contacontos adaptado ao público infantil da historia contada nas novelas. Explicarase a trascendencia que tiveron no imaxinario artístico universal, asociándoo a temas e obras de moda como Crepúsculo. Falarase do éxito e do fracaso e plasmarán un imaxinario propio de artistas, personaxes e arquetipos malditos do romanticismo nun mural colectivo. Falarase de mártires do rock, desde Janis Joplin a Kurt Cobain, de Sid Vicious a Amy Winehouse, e tamén poetas como Baudelaire, o Conde de Lautréamont ou Leopoldo María Panero Será a derradeira acción do ciclo Nexos, que dende o 1 de febreiro propuxo un diálogo entre a literatura e outras áreas de coñecemento, a ciencia, as artes, o pensamento, ou a sociedade. Nas sesións anteriores, explorouse a pegada bélica na cultura europea cando se cumpre un século da I Guerra Mundial; debateuse se as letras das cancións se poden considerar un xénero literario; e rendéuselle unha homenaxe a Octavio Paz.


Summary: Xerais acaba de poñer en marcha unha campaña que anima a escritoras e escritores editados en distintas coleccións do seu catálogo a ler a primeira páxina dun dos seus libros.

Coa súa actividade en curso, mais sen facturar, a editorial Xerais leva publicados xa máis dunha trintena de vídeos nas súas redes sociais coa lectura que outras tantas autoras e autores das súas diferentes coleccións lle fixiron chegar con motivo da campaña #envozpropia. Dende Xerais convidamos ás nosas autoras e autores a ler a primeira páxina dun dos seus libros.Cada día invitaremos a unha persoa que, contestando ao chío convite, responderá co vídeo colocando as etiquetas #envozpropia #librosxerais #literaturagalega #quedanacasa— Xerais (@Xerais) March 18, 2020 A experiencia comezou a pasada fin de semana co convite que Xerais lle enviou á escritora Ledicia Costas e que a autora respondeu coa lectura da primeira páxina do seu libro Infamia. A esta primeira achega sumáronse, co paso dos días, as voces de María Reimóndez, Rosa Aneiros, Ramón Nicolás, Xabier Quiroga, Iolanda Zúñiga, Santiago Lopo, Suso de Toro e Marilar Aleixandre entre outras autoras e autores. #envozpropia nas redes Con motivo do confinamento, a serie continúa. Pódese acceder a todos oos vídeos completos da campaña #envozpropia a través da canle de Xerais en YouTube ou das súas contas en Twitter, Facebook e Instagram.


Summary: Rego reclama ao Estado que non se deixe "arrastrar a este conflito pola actitude militarista da OTAN e dos Estados Unidos".

"A decisión do Goberno español de ofrecer á OTAN o envío de efectivos militares ao leste parécenos profundamente desacertada", defendeu esta sexta feira o deputado do Bloque Nacionalista Galego no Congreso, Néstor Rego. A formación nacionalista critica que non se aposte pola desescalada nas tensións, a vía diplomática e o diálogo, e que en cambio, o Executivo estatal tome "o camiño de contribuír para o aumento da tensión bélica na zona. É un erro", resolveu. Asemade, o deputado alertou do risco de que o Estado "se deixe arrastrar a este conflito pola actitude militarista da Organización do Tratado Atlántico (OTAN) e dos Estados Unidos (EUA) e polos intereses xeoestratéxicos desta potencia imperialista", o que o leva a reclamar a "neutralidade activa". "A pregunta evidente é se o PSOE quere cometer os mesmos erros do Partido Popular de [Jose María] Aznar, converténdose no partido da guerra en vez de apoiar todas as iniciativas de paz", asegurou Rego. Subliñando que calquera envío de efectivos militares ten que ser debatido no Congreso, o lexislador do BNG adiantou que rexeitan que o Exército español se despregue no mar Negro e nos países do leste de Europa. Ademais de recomendar que se opte polo diálogo, Rego incidiu en que hai espazos como a Organización das Nacións Unidas "para lograr a desescalada das tensións e procurar unha solución estábel sobre a base do respecto á soberanía dos pobos". Estas declaracións chegan despois de que a ministra de Defensa, Margarita Robles, anunciara que o Estado está disposto a enviar militares á zona en apoio da posición dos EUA. A tensión en Ucraína medrou por mor do intento da OTAN, encabezada polos EUA, de expandirse cara ao leste, o que é criticado por Rusia polo intento de instalar sistemas de ataque xusto nas súas fronteiras.


Summary: A unha semana de que se desenvolvan en Escocia unhas eleccións decisivas para o futuro do país, co 'indyref2' sobrevoando Londres, ducias de intelectuais dos 27 Estados membros e de todas as nacións do Reino Unido manifestaron o seu apoio a que a cidadanía escocesa elixa o seu futuro. E que este pase pola súa rápida volta á UE.

A novelista italiana Elena Ferrante, o filósofo e crítico cultural esloveno Slavoj Žižek, a socióloga neerlandesa Saskia Sassen. Son tres dos perto de 200 asinantes dunha carta aberta en que se lle solicita aos líderes en Bruxelas e dos Estados membros que se facilite o regreso á UE dunha Escocia soberana. E o que é máis importante, que se manifeste "con antelación a un referendo de independencia" hipotético. "Somos europeos de todo o continente e de arredor do mundo. Naturalmente, estamos en desacordo sobre moitas cousas. Mais todos concordamos nisto: queremos que a xente de Escocia saiba que os europeos de todas as partes a recibirían de volta na UE cos brazos abertos de ser ese o seu desexo democrático", sinalan ao inicio da misiva. Argumentan que no referendo do Brexit de 2016 en ningún dos distritos electorais escoceses venceu a opción de abandonar a UE, e que no cómputo nacional 62% de Escocia votou a favor de permanecer no bloque comunitario. "Porén en 2020, Escocia foi apartada da UE canda ao resto do Reino Unido", afirman. A solicitude por parte de Edimburgo para que se desenvolva un segundo referendo de independencia ─o popularmente coñecido como indyref2─ foi denegada até agora por Londres. Mais os asinantes asumen que se acabará facendo, e que en tanto que duren as negociacións "non deberiamos permanecer parados". Circunstancia excepcional "É unha circunstancia sen precedentes e require dun pensamento innovador por parte da UE. Polo tanto, solicitámoslles que se aseguren de que a UE marca un camiño claro para que Escocia se converta nun membro con antelación a calquera referendo de independencia", apuntan os asinantes, de todos os Estados membros da UE e de todas as nacións do Reino Unido, como a poeta escocesa Jackie Kay ou o novelista inglés Ian McEwan. Recoñecen que no proceso habitual de ingreso, Bruxelas só se pronuncia no caso dunha petición por parte dun país independente. Mais ─sosteñen─ "Escocia merece un proceso diferente". Arguméntano sinalando que, malia ser legalmente parte do Reino Unido e, polo tanto, non poder negociar directamente coa UE, Bruxelas si que "pode declarar que, dado que Escocia xa fixo parte da UE, en caso de se converter en independente legal e democraticamente, non necesita postularse como un candidato de 'novo' acceso". Apoio económico A súa proposta é a seguinte: "Unha oferta unilateral e aberta de ingreso" por parte da UE e dos Estados membros. Unha proposta "excepcional" dadas as circunstancias de Escocia. Excepcionalidade que xa se dá ─sinalan─ no caso de Irlanda do Norte. O 29 de abril de 2017, o Consello Europeo aprobou ─a petición da República de Irlanda─ que os seis condados da illa baixo soberanía británica puidesen pasar a ser automaticamente parte da UE de se aprobar en referendo a reunificación irlandesa. Ademais, piden á UE que apoie economicamente o Goberno de Escocia neses meses de transición entre a hipotética declaración de independencia e o seu regreso ao bloque comunitario. A carta, que asinan tamén famosos artistas como o actor escocés Brian Cox ou o produtor musical inglés Brian Eno, fai un chamamento aos valores de "solidariedade e democracia" polos que segundo eles se debe guiar a cidadanía europea. Neste sentido piden o apoio á "elección democrática de Escocia sobre o seu futuro". É dicir, apoio ao indyref2. Publicada onte pola mañá na web Europe for Scotland, a unha semana das eleccións escocesas do 6 de maio, a misiva aspira a sumar máis asinantes, entre os que xa están o historiador alemán Jan Assmann, o xornalista italiano Roberto Saviano ou o economista belga Philippe van Parijs.


Summary: A elite galega do balonmán regresa con derrotas despois de seis meses de parada

Disque o dous vai despois do un e antes do tres. Pero, como explicaba sen misericordia a personaxe de O'Brien a Winston Smith nas dependencias do Ministerio do Amor na novela de Orwell 1984, "2+2 poden ser 5". Atendendo a ese razoamento podemos comprender que este ano a Liga Asobal, a máxima categoría do balonmán a nivel estatal, comece na xornada 2 e que, unha vez rematada, pase a disputarse a cuarta. Mais, chanzas a un lado, todo ten unha explicación: a presenza de casos positivos en Covid-19 nalgúns clubes levou a tomar esta peculiar medida, ante a ausencia dun protocolo de actuación unificado que xa debería de estar en vigor. O Palacio Municipal dos Deportes de León foi o escenario escollido para o inicio da tempada na XXXI edición da Asobal, nun encontro que enfrontou o Abanca Ademar de León co Club Balonmán Benidorm, un choque que foi inmediatamente seguido polo debut do primeiro dos dous equipos galegos que son da partida na competición, o Frigoríficos do Morrazo Balonmán Cangas. Lamentabelmente, a ledicia por volver disputar un partido despois de seis meses axiña quedou opacada pola impotencia no xogo ante un Bidasoa Irún que se mostrou superior en todo momento e asinou ante os do Morrazo unha cómoda vitoria por 22-35, nun encontro que tiña controlado e sentenciado xa no primeiro tempo (10-18 no minuto 25). Con todo, comezou dominando o conxunto galego (asinando parciais de 3-1 e 5-4), pero as súas perdas de balón en ataque e o brazo do lateral -e letal- húngaro Donat Bartok, que anotou seis tantos no primeiro tempo, axiña cambiaron as tornas. O adestrador do Frigoríficos, Nacho Moyano, pediu tempo morto e variou o seu sistema defensivo, pasando do 6-0 ao 5-1, con Dani Fernández de avanzado, mais as numerosas perdas do seu equipo, demasiado acelerado, permitiron ao Bidasoa romper o choque grazas á súa efectividade no contraataque. Esas continuas perdas na circulación foron un lastre durante todo o partido para un Balonmán Cangas que na segunda parte xa rotaba pensando no derbi do próximo sábado contra o Cisne, un rival directo na pelexa por eludir o descenso. Os de Pontevedra, pola súa banda, estreáronse na máxima categoría no pavillón do histórico Granollers catalán co "único soño da permanencia", como sinalou na previa o seu técnico, Javier Fernández 'Jabato'. En Granollers, o Cisne plantou cara a un rival superior, chegando mesmo a estar por diante no marcador logo do tempo de descanso (12-13), pero o maior fondo de armario dos seus rivais impúxose e perderon 27-21.


Summary: A Consellaría de Cultura promove un concurso literario só en español. Faino a través da Fundación Cela, entidade de carácter público cun padroado presidido polo Conselleiro de Cultura.

"Cultura e Educación, a través da Fundación Camilo José Cela, arranca o ano cunha intensa programación na que destaca a conmemoración do XIII aniversario do pasamento do Premio Nobel padronés", é o título da información que a propia Consellería recolle na súa páxina web, anunciando a programación da Camilo José Cela na que se inclúe un concurso de microrrelatos nas categorías infantil, xuvenil e adultos só en idioma español. A programación inclúe tamén a "tradicional misa funeral" na Igrexa de Santa María de Adina que se desenvolverá o vindeiro día 22 ás 19 horas. Segundo a Consellaría, no programa de actividades "destaca a conmemoración do XIII aniversario do pasamento do Premio Nobel padronés". A programación prepara, no ano previo, o centenario do nacemento de Camilo José Cela e, nesta edición, o concurso de microrrelatos homenaxeará a obra "Viaje a la Alcarria" polo que os pequenos relatos terán que comezar co inicio dese libro do Nobel: El viajero está echado, boca arriba, sobre una chaise-longue forrada de cretona…". A plataforma creada arredor do concurso, microrrelatosfcjc.com, está operativa desde este sábado pasado. A Xunta reservou nos orzamentos de 2015 unha partida de 257.294 euros para a Fundación Cela, fundación de carácter público despois de ser rescatada polo goberno galego, que conta cun padroado presidido polo conselleiro de Cultura, Jesús Vázquez.


Summary: Manifestacións e actos políticos e festeiros enchen prazas, parques e carballeiras en Compostela neste 25 de xullo. As manifestación do BNG sairá ás 12 da Ferradura, como todos os anos, e despois Nós-UP e Causa Galiza comezarán no mesmo lugar a súa marcha. CompromisoxGaliza e Anova optaron por actos políticos e festivos en parques e prazas da cidade.

"Rescata os teus dereitos. En Bloque podemos!" é o lema da manifestación que, como todos os anos, o BNG inicia na Ferradura con remate na Quintana. Desde o 24, no Campus Sur os nacionalistas organizan o Festigal, un encontro de música, literatura e debate que xa se convertiu nun encontro obrigado na Compostela da Patria. Causa Galiza co fin de reivindicar a "liberación nacional e social" do país promove unha manifestación con saída da Ferradura ás 13 horas nunha xornada que se completará á tarde cunha romaría popular no Parque de San Roque. Apoian tamén a convocatoria de Ceivar particinpando na V Cadeia Humana pola Liberdade d@s Pres@s Independentistas do 24 de Xullo. Entre a do BNG e a de Causa Galiza ten previsto a saída tamén da Ferradura a marcha de Nós-UP que desde as 12.30 convocará co lema "Nem Espanha, nem uniom Europeia, nem FMI. Indepêndencia, Socialismo, Feminismo". O remate está p revisto na Praza do Toural coa intervención de Alberte Moço e Rebeca Bravo. CompromisoxGalicia optou na súa primeira convocatoria no Día da Patria por un acto político no Parque de Bonaval que terá lugar nunha xornada con inicio ás 9.30 e remate ás 24.00 con xogos populares, actuacións musicais e debates. O acto político terá lugar ás 12.30 coas intervencións de. Sara Torreiro, Xosé Manuel Pérez Bouza, Xabier Oviedo, Paulo Carlos, Chus Boo, Teresa Táboas, e Xoán Bascuas Tamén Anova-Irmandade nacionalista convoca o 25 un acto na Praza de Mazarelos con intervencións políticas que rematarán co discurso de Xosé Manuel Beiras. para continuar logo coa xornada festeira no parque de Belvís.


Summary: Unha delegación da Cámara galega defenderá o traspaso no Congreso.

O Congreso dos deputados deu luz verde para que se poida debater a proposición de lei para a transferencia a Galiza da AP-9. Así, mentres o Senado inicia os trámites da terceira petición do Parlamento de Galiza para que se transfira a Autopista do Atlántico, a primeira proposición ten luz verde (ano e medio despois) para o debate no Congreso: a proposición de lei que agora se vai debater é a de 2017. Unha delegación da Cámara galega será quen defenda esta iniciativa. Estará composta por tres representantes: Martín Fernández Prado (PPdeG), Antón Sánchez (En Marea) e Xaquín Fernández Leiceaga (PSdeG). O BNG fica fóra por ser a forza con menos deputados no Parlamento galego. Porén, a terceira proposión aprobada polo Parlamento para levar ao Congreso o debate desta transferencia ten adiada a designación da comisión que a defenda após as queixas do BNG por ficar excluído.


Summary: Por segundo ano a A.C. Francisco Lanza engalana os balcóns de Ribadeo con poemas. Desta volta, Rosalía é a protagonista.

Os balcóns de Ribadeo locen poemas de Rosalía de Castro, na conmemoración de 150 aniversario da publicación de Cantares Gallegos. É a segunda edición da proposta da Asociación Francisco Lanza de levar a poesía ás rúas tendo como soporte privilexiado os balcóns da casa. O pasado ano foron poemas de autores galegos e estranxeiros os que locían nas casas de Ribadeo. As lonas cos versos rosalianos ficarán penduradas das balconadas durante todo o mes de setembro. O próximo día 22 ás 20.30 un recital no que participarán veciños e veciñas completará a iniciativa poética da Asociación Cultural Francisco Lanza. A iniciativa "Palabras no balcón" conta co apoio do Concello de Ribadeo.